|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γερανίου 28, 105 52, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

 Αθήνα, 31/10/2024

**ΔΕΛΤΙΟ ΤΥΠΟΥ**

Την Παρασκευή 27/9 , στον ιστορικό χώρο του Πολυτεχνείου όπου ήταν προγραμματισμένη η «Βραδιά του Ερευνητή», πραγματοποιήθηκαν τουλάχιστον 22 προσαγωγές, 11 συλλήψεις, τραυματισμοί, προκλητική καταπάτηση ακαδημαϊκού ασύλου, με παρουσία κάθε λογής δυνάμεων καταστολής (ΟΠΚΕ, ΔΡΑΣΗ, ΜΑΤ, ασφάλεια). Αυτός ήταν ο απολογισμός της «Βραδιάς του Ερευνητή», υπό τη διοργάνωση του Πρύτανη του Εθνικού Μετσοβείου Πολυτεχνείου. Μια κατάσταση ντροπιαστική για τους φοιτητές, τους ερευνητές, για όσους παρευρέθηκαν στην εκδήλωση αλλά και για την ίδια την έρευνα.

Παρά το κλίμα τρομοκρατίας, οι εργαζόμενοι ερευνητές προχώρησαν σε παρέμβαση στην κεντρική εκδήλωση, με στόχο την ανάδειξη των επισφαλών συνθηκών εργασίας στον χώρο της έρευνας, αλλά και της αντίθεσης στη συνεργασία του ιδρύματος με φορείς (βλ. χορηγό της εκδήλωσης, Motor oil) που συμμετέχουν σε εγκλήματα κατά του Παλαιστινιακού λαού. Ο πρύτανης εξαπέλυσε χυδαία επίθεση χουντικής έμπνευσης αναφέροντας πως «το ίδρυμα δεν είναι δικό τους, είναι δικό μας και αυτοί είναι μη συμβατά μοσχεύματα» και ζήτησε την παρέμβαση της αστυνομίαςη οποία επιτέθηκε, τραυματίζοντας μέλη του Σωματείο Εργαζόμενων στην Έρευνα και στην Τριτοβάθμια Εκπαίδευση (ΣΕΡΕΤΕ) και συλλαμβάνοντας μέλος του Διοικητικού του Συμβουλίου. Επιπλέον, προχώρησε σε κατάθεση μήνυσης με 9 πλημμεληματικές κατηγορίες εναντίον του συναδέλφου.

Καταγγέλλουμε τη βία, την αστυνομική καταστολή και τις συλλήψεις που πραγματοποιήθηκαν στο ΕΜΠ. Η αστυνομία δεν έχει καμία θέση μέσα στις σχολές.

Στεκόμαστε δίπλα στις εργαζόμενες και τους εργαζόμενους, στις φοιτήτριες και τους φοιτητές, που θέλουν να προσφέρουν το έργο τους στις ανάγκες της κοινωνίας και όχι στα επιχειρηματικά συμφέροντα και την πολεμική μηχανή. Απαιτούμε την απόσυρση της μήνυσης του Πρύτανη ΕΜΠ στους εργαζόμενους και φοιτητές που συμμετείχαν στην κινητοποίηση του σωματείου.

**Το Δ.Σ.**